Petrolul încă îi face cu ochiul lui Constantin Budescu. Directorul sportiv al găzarilor a declarat că a discutat cu magicianul lansat în fotbalul mare chiar de ploieşteni.

Costel Lazăr s-a întâlnit cu Budescu, atacantul care a împlinit 31 de ani pe 19 februarie şi i-a lansat din nou propunerea unei reveniri la Petrolul. Legitimat la Astra Giurgiu, Budescu este în recuperare după o accidentare musculară şi ar putea reveni pe teren la meciurile din playoff-ul Ligii 1.

“Ieri a fost ziua lui! A dat o cafea şi i-am zis să se gândească bine! Îl aşteptăm la Petrolul” – a fost declaraţia cu care Costel Lazăr le-a aprins imaginaţia fanilor.

Budescu nu şi-a negat niciodată afinitatea pentru clubul la care şi-a început cariera în fotbalul mare. A vorbit despre posibiltatea revenirii chiar şi după ce a ales Astra Giurgiu.

“Eu mă simt foarte bine la Astra şi nu îmi lipseşte nimic, de aia am şi ales să vin să joc acasă. Îmi doream să merg la Petrolul, dar sunt în Liga 2 şi era mai dificil. Dar probabil dacă erau în prima ligă, alegeam Petrolul” – a explicat Budescu în noiembrie anul trecut.

4 milioane de euro este cota de piaţă a lui Budescu, potrivit transfermarkt.com.

2005-2011 este perioada în care Constantin Budescu a evoluat pentru prima echipă la Petrolul.

41 de goluri a marcat Budescu în tricoul galben-albaştrilor.